Mykolas Karčiauskas

Mykolas Karčiauskas (g. 1939 m. kovo 15 d. Žvirgždėje, Krinčino valsčius, Lietuva – 2018 m. balandžio 20 d.) – Lietuvos rašytojas, poetas, vertėjas.

Biografija 
1966 m. baigė Vilniaus universiteto Teisės fakultetą. 1965–1969 m. buvo LSSR KGB Kauno miesto poskyrio kadriniu darbuotoju – operatyviniu įgaliotiniu. Pasak jo paties, baigęs Vilniaus universiteto Teisės fakultetą, jis 3 metus dirbo Valstybiniame saugumo komitete, tad Liustracijos komisija galėjusi rasti jo rašytų charakteristikų ar kitų raštų. 1969–1970 m. laikraščio „Vakarinės naujienos“ korespondentas. 1971–1974 m. Kauno meno darbuotojų kultūros namų direktorius. 1975–1977 m. ir 1991–1992 m. dirbo Lietuvos knygos draugijoje. 1977–1988 m. LSSR rašytojų sąjungos poezijos konsultantas.  Nuo 1992 m. dirbo spaustuvėje „Viltis“. Nuo 1997 m. Spaudos, radijo ir televizijos rėmimo fondo direktorius.

Nuo 1973 m. Lietuvos rašytojų sąjungos narys.

Kūryba 
Eilėraščiai sukurti daugiausia lyrine epine maniera, juose vyrauja socialiniai motyvai, apmąstoma tautos dabartis ir istorija, būdingos publicistinės deklaracijos, emocingos refleksijos. Ypač didelio skaitytojų susidomėjimo susilaukė jo „Žvirgždės poema“, kurios pirmoji dalis buvo išspausdinta žurnale „Pergalė“. Joje ir „Nemuno poemoje“ tęsiamos Teofilio Tilvyčio epinės satyrinės poezijos tradicijos, remiantis socializmo idėjų pamatu siekiama kritiškai įvertinti pokario Lietuvos kaimo gyvenimą, parodyti komunistų partijos padarytas „klaidas“, individo sumaištį ideologinės prievartos metais.

Parašė apysaką apie pokarį „Viskas buvo šventa“, romaną „Kičas“, kelionių apybraižų, eilėraščių vaikams. Jo apysaka „Viskas buvo šventa“ išleista rusų k., poezijos kūrinių paskelbta baltarusių, lenkų, rusų, ukrainiečių kalbomis.

Bibliografija 
 Klevo medus: eilėraščiai. – Vilnius: Vaga, 1972.
 Balti yra takai: eilėraščiai. – Vilnius: Vaga, 1975.
 Prie Dunojaus vengrų žemė: eilėraščiai vaikams. – Vilnius: Vaga, 1975.
 Vyšnių kalnas. – Vilnius: Vaga, eilėraščiai, 1978.
 Žvirgždės poema. – Vilnius: Vaga, 1978 m., papild. 1981 m., 1988 m.
 Kaita: eilėraščiai. – Vilnius: Vaga, 1982.
 Tarp žalių krantų: eilėraščiai vaikams, 1982.
 Dunojaus dienoraštis: kelionių apybraižos, 1983.
 Nemuno poema. – Vilnius: Vaga, 1984.
 Į kelią, į kraštą: eilėraščiai vaikams. – Vilnius: Vaga, 1984.
 Dienos-elegijos: eilėraščiai. – Vilnius: Vaga, 1985.
 Viskas buvo šventa: apysaka. – Vilnius: Vaga, 1985.
 Iš aukuro ugnies: eilėraščiai. – Vilnius: Vaga, 1986.
 Toli nuo sielos ir namų: eilėraščiai. – Vilnius: Vaga, 1988.
 iš lelijų baltų: poemos. – Vilnius: Vaga 1989.
 Galūksnė: eilėraščiai, 1991.
 Sausio eilėraščiai, 1992.
 Kičas: romanas, d. l 1992.
 Kraujo dirva: eilėraščiai, 1993.
 Žvėrių paradas. – Vilnius: ABO, 1994.
 Gražuolė ir Pabaisa: pasaka. – Vilnius: Gamta, 1995.
 Undinėlė: pasaka. – Vilnius: Gamta, 1995.
 Aladinas: pasaka vaikučiams. – Vilnius: Gamta, 1996.
 Mauglis: pasaka vaikučiams. – Vilnius: Gamta, 1996.
 Grįžkelis: eilėraščiai. – Vilnius: Danielius, 1999.
 Ar teisybę reik sakyt?: poemėlė vaikams. – Vilnius: Gimtasis žodis, 2005. – 17 p.: iliustr. – ISBN 9955-16-026-8
 Krikštai: eilėraščiai. – Vilnius: Gimtasis žodis, 2005. – 125 p.: iliustr. – ISBN 9955-16-027-6
 Kada parsiklausim namo: eilėraščiai. – Vilnius: Kronta, 2007. – 141 p. – ISBN 978-9955-734-21-5
 Pasvalio sakmės: fotoalbumas / Jonas Danauskas, Mykolas Karčiauskas. – Vilnius: Standartų spaustuvė, 2007. – 78 p.: iliustr. – ISBN 978-9955-488-25-5
 Žemaičiuos: eilėraščiai. – Vilnius: Versus aureus, 2008. – 119 p.: iliustr. – ISBN 978-9955-34-146-8
 Erškėčių krūmas pamariuos: baladė. – Vilnius: Gimtasis žodis, 2008. – 94 p.: iliustr. – ISBN 978-9955-16-236-0
 Ukum pukum: eilėraščiai iš pernykščio sniego. – Vilnius: Gimtasis žodis, 2009. – 31 p.: iliustr. – ISBN 978-9955-16-323-7
 Neries postilė: poema ir fotografijos (fot. Stanislovas Žvirgždas). – Vilnius: Kronta, 2009. – 47 p.: iliustr. – ISBN 978-609-401-047-7

Vertimai 
 Ivanas Dračas. Sodo žibintai: poezija. – Vilnius: Vaga, 1979., iš ukrainiečių kalbos
 Dežė Tandoris. Lokių kiek nori: eilėraščiai. – Vilnius: Vaga, 1982., iš vengrų kalbos
 Ripas van Vinklis: pasaka. – Vilnius: ABO, 1994., iš anglų kalbos
 Ištikimoji naktis, Rytų meilės lyrika: gazelės, rubajatai, dainos / vertė Linas Broga ir Mykolas Karčiauskas. – Vilnius: Meralas, 2001., iš anglų kalbos

Šaltiniai

Literatūra 
 Karčiauskas Mykolas: bibliografija. – Vilnius, 1989.

Nuorodos 
Virtuali paroda 75 metų proga

Lietuvos rašytojai
Lietuvos vaikų rašytojai
Lietuvos vertėjai
Lietuvos poetai